[{"text_idx": "#000000", "text": "Galw am lyfryn yn rhoi atebion i rieni am anableddau"}, {"text_idx": "#000001", "text": "Disgrifiad o\u2019r llun, Dywed Ceris Williams bod ei merch yn gymeriad positif, ond mae bywyd yn fwy anodd i lawer o blant ag anableddau llai gweledol"}, {"text_idx": "#000002", "text": "Mae mam merch naw oed sydd a\u0302 pharlys yr ymennydd yn galw am ragor o drafod mewn ysgolion am blant sy'n byw gyda gwahanol anableddau."}, {"text_idx": "#000003", "text": "Yn o\u0302l Ceris Williams o Gynwyd, ger Corwen yn Sir Ddinbych, byddai mwy o wybodaeth ar gyfer rhieni plant eraill am anableddau yn gwneud hi'n haws i blant anabl gymysgu a\u0302 phlant eraill."}, {"text_idx": "#000004", "text": "Dywedodd bod ei merch, Elan yn barod iawn i drafod ei chyflwr ac fe ysgrifennodd lyfryn pan oedd ond yn bump oed er mwyn i ffrindiau ac athrawon allu deall sut mae'n dylanwadau ar ei bywyd bob dydd."}, {"text_idx": "#000005", "text": "Mae Ms Williams yn dweud y byddai'n fuddiol i bob rhiant gael llyfryn tebyg."}, {"text_idx": "#000006", "text": "\"Bydden i'n hoffi gweld cefnogaeth i rieni... pan ti'n ca'l plentyn efo anabledd, ti ddim yn ca'l instruction book o gwbwl, 'da ni'n gorfod ffeindio'n ffordd ein hunain o gwmpas,\" meddai."}, {"text_idx": "#000007", "text": "\"Bydde fe'n gre\u0302t os fydd pob rhiant falle yn siarad efo plentyn nhw a jyst esbonio - os ma' 'na plentyn efo anabledd, 'dyn nhw ddim mor gwa'niaeth a\u0302 hynny."}, {"text_idx": "#000008", "text": "\"Falle ma' nhw'n symud a meddwl yn gwa'niaeth ond maen nhw'n blentyn r'un fath a\u0302 phlentyn nhw yn mynd i'r ysgol yn y bore.\""}, {"text_idx": "#000011", "text": "Dywedodd Ms Williams bod Elan wedi cael cefnogaeth dda yn gyson yn Ysgol Bro Dyfrdwy - ysgol prif lif - ond mae'n dweud bod y sefyllfa yn amrywio ar draws Cymru, a bod pethau'n anoddach i blant ag anableddau \"cudd\" gan gynnwys cyflyrau at y sbectrwm awtistiaeth."}, {"text_idx": "#000012", "text": "Mae hefyd yn poeni bod anwybodaeth yn arwain at labelu plant yn blant \"drwg\", ac yn galw am drafodaeth fwy agored ynghylch anableddau."}, {"text_idx": "#000013", "text": "\"Mae Elan yn bositif iawn ond 'di ddim pob plentyn fel'a. Ma' fe yn bwysig iawn bod rhieni yn helpu plant yn mynd yn o\u0302l i ysgol a jest esbonio i 'nhw be' 'di rai o'r anableddau a sut all ffrindia' helpu plant efo anabledd hefyd.\""}, {"text_idx": "#000014", "text": "Dywedodd y byddai'n croesawu rhoi gwybodaeth i rieni ar ddiwedd tymor yr haf - \"rwbeth syml bo' rhieni'n gallu dangos y plant a gweithio efo nhw dros yr haf\"."}, {"text_idx": "#000018", "text": "Dywedodd Elan, sy'n gobeithio bod yn fathemategydd a chystadlu yn y Gemau Paralympaidd, bod \"pawb yn gofyn cwestiynau\" pan roedd yn fengach yn y cyfnod cyn bod modd iddi allu defnyddio'i chadair olwyn drydanol i fynd i'r ysgol."}, {"text_idx": "#000020", "text": "Dywedodd bod staff a chyd-ddisgyblion wedi \"mwynhau\" cynnwys y llyfryn a'i fod wedi eu hysgogi i godi cwestiynau ynghylch anableddau."}, {"text_idx": "#000021", "text": "Prif StraeonYsgolion o Gymru wedi wynebu trafferthion yn DoverPublished7 awr yn o\u0302lPencampwriaeth y Chwe Gwlad: Yr Alban 22-34 CymruPublished9 awr yn o\u0302l'Rhesymol' i newid arwyddair 'byd gwyn' eisteddfodPublished21 awr yn o\u0302l"}]